TERVIKTEKST

Kinnitatud rektori 08.10.2019 käskkirjaga nr 45

Muudetud rektori 09.06.2020 käskkirjaga nr 27

Redaktsiooni jõustumise kuupäev: 09.06.2020

**Targa linna tippkeskuse põhimäärus**

**1. Üldsätted**

1.1 Käesoleva põhimäärusega kehtestatakse Targa linna tippkeskuse (edaspidi *tippkeskus*) tegutsemise alused Tallinna Tehnikaülikoolis (edaspidi *ülikool*).

1.2 Tippkeskus moodustatakse haldus- ja tugistruktuuriüksusena teadusprorektori (edaspidi *vastutusala juht*) vastutusalasse.

1.3Tippkeskus tegutseb vastavalt haldus- ja tugistruktuuriüksuste põhimäärusele (edaspidi HTS põhimäärus). Käesoleva põhimäärusega sätestatakse Euroopa Komisjoniga sõlmitud grandilepingust (Horisont 2020 grant nr 856602, projekt „FinEst Twins,“ edaspidi H2020 projekt) ning haridus- ja teadusministri toetuse andmise tingimustest (30.04.2020 käskkiri nr 100, edaspidi HTM-i toetus) tulenevad tippkeskuse tegutsemise erisused võrreldes HTS põhimäärusega.[jõustunud 09.06.2020]

1.4 Tippkeskuse ingliskeelne nimetus on *Smart City Center of Excellence*.

1.5 Tippkeskuse juhataja ja juhtkomitee tagavad tippkeskuse autonoomia vastavalt H2020 projekti tingimustele, sh tagavad, et tippkeskusel on:

1.5.1 vabadus valida töötajaid, koostööpartnereid ja uurimisteemasid;

1.5.2 vabadus kujundada enda füüsiline keskkond;

1.5.3 õigus moodustada akadeemilisi ametikohti (nt doktorant-nooremteadur, teadur, vanemteadur, sihtrahastusega professor) järgides vähemalt ülikooli akadeemiliste ametikohtade täitmisel ametikoha täitjate kvalifikatsiooni, tulemuslikkuse ja tasustamise miinimumnõudeid, seejuures:

1.5.3.1 doktorant-nooremteaduri, teaduri ja vanemteaduri ametikohad moodustab tippkeskuse juhataja järgides ülikooli vastavate ametikohtade moodustamise ja täitmise korda;

1.5.3.2 sihtrahastusega professori ametikoha moodustab rektor tippkeskuse juhataja ettepanekul, võttes arvesse ülikooli senati akadeemilise komisjoni arvamust.

**2. Põhieesmärk ja tegevusvaldkonnad**

2.1 Tippkeskuse tegevuse põhieesmärgiks on targa linna valdkonna teadus- ja arendustegevus avaliku halduse, IKT, energia, transpordi ja ehituse-arhitektuuri ning muudes targa linna teadus- ja arendustegevusega seotud valdkondades.

2.2 Tippkeskuse tegevusteks on:

2.2.1 tippkeskuse arendamine, sh meeskonna värbamine ja arendamine ning füüsilise keskkonna loomine lähtudes H2020 projektist;

2.2.2 targa linna teadus- ja arendustegevusega tegeleva tippkeskuse töö korraldamine;

2.2.3 targa linna valdkonna teadus- ja arendustegevus;

2.2.4 targa linna valdkondadega seotud ettevõtluskoostöö;

2.2.5 targa linna valdkonna õppetegevus;

2.2.6 targa linnaga seotud töötubade, konverentside ja suvekoolide korraldamine;

2.2.7 muu tegevus, mis vastab tippkeskuse eesmärgile.

**3. Juhtimine**

3.1 Tippkeskuse tegevust juhib juhataja.

3.2 H2020 projekti elluviimiseks kutsutakse ülikooli poolt kokku H2020 projekti partnerite (ülikool, Aalto Ülikool, Majandus- ja Kommunikatsiooniministeerium, Forum Virium Helsinki) juhtkomitee. Juhtkomiteesse kuulub ka Haridus- ja Teadusministeeriumi (HTM) esindaja. [jõustunud 09.06.2020]

3.3 Juhataja:

3.3.1 kinnitab rektor juhtkomitee ettepanekul;

3.3.2 viib ellu tippkeskuse strateegiat ja visiooni;

3.3.3 värbab ja arendab tippkeskuse meeskonda;

3.3.4 koordineerib tippkeskuse teadus- ja arendustegevuse tööd;

3.3.5 juhib H2020 projekti konsortsiumit;

3.3.6 sõlmib tippkeskuse tegevusi rahastavate organisatsioonidega lepinguid ja teeb muid tehinguid rektorilt saadud volituste alusel;

3.3.7 korraldab tippkeskuse finantsjuhtimist ja aruandlust;

3.3.8 korraldab tippkeskuse turundus-ja kommunikatsioonitegevusi;

3.3.9 korraldab targa linna alaseid töötubasid, konverentse, koolitusi ja suvekoole;

3.3.10 annab vastutusala juhile aru kogu tippkeskuse tegevuse osas ning juhtkomiteele H2020 projekti elluviimise osas.

3.3.11 täidab HTS põhimääruses sätestatud ülesandeid.

3.4 Juhtkomitee: [jõustunud 09.06.2020]

3.4.1 koosseisu kinnitab vastutusala juht kuni kolmeks aastaks;

3.4.2 esimees on ülikooli esindaja, kes korraldab ja juhib juhtkomitee tööd;

3.4.3 kõik liikmed vastutavad juhtkomitee töö eest;

3.4.4 otsustab strateegilisi arenguküsimusi tippkeskuse arendamist rahastava H2020 projekti ja HTM-i toetuse osas;

3.4.5 kuulab vähemalt kord aastas ära juhataja ülevaate ja annab omapoolse hinnangu tippkeskuse tegevuse ja eelarve täitmise kohta H2020 projekti ja HTM-i toetuse osas;“

3.4.6 teeb juhatajale ja vastutusala juhile tippkeskust puudutavaid ettepanekuid H2020 projekti ja HTM-i toetuse osas;

3.4.7 arutab muid juhataja ja juhtkomitee poolt tõstatatud tippkeskuse tegevusega seonduvaid küsimusi kogu tippkeskuse töö osas;

3.4.8 koguneb vähemalt korra aastas;

3.4.9 võtab vastu olulisi otsuseid (partnerite ja eelarve muutmine) H2020 projekti ja HTM-i toetuse osas, seejuures:

3.4.9.1 igal juhtkomitee liikmel on 2 häält, seega on kokku 10 häält. Kui hääled jagunevad võrdselt, on määravaks ülikooli esindaja hääl;

3.4.9.2 olulised muudatused H2020 projektis eeldavad ühehäälset otsustamist (8 häält) kõigi nelja partneri poolt (100% kvoorum). Kui ühehäälne otsustamine pole võimalik, saab juhtkomitee esimees tuua teema uuesti juhtkomiteesse ja siis on võimalik otsustada vähemalt 75% häälteenamusega (100% kvoorum);

3.4.9.3 HTM-i esindaja otsustusõigus on piiratud HTM-i toetusega.

3.4.10 võtab vastu muid otsuseid (mis ei muuda eelarvet ega partnereid) koosseisu lihthääleenamusega.

**4. Rakendussäte**

Põhimääruse punkt 1.5.3 jõustub pärast akadeemilise karjääri korralduse ja külalisõppejõu statuudi muudatuse vastuvõtmist senatis, kui tippkeskusele antakse õigus kirjeldatud viisil akadeemilisi ametikohti moodustada.